VENDIM
Nr. 858, datë 26.12.2024

PËR PËRCAKTIMIN E DOKUMENTACIONIT PËR PËRFUNDIMIN E PROCESIT TË PRIVATIZIMIT, MËNYRËN E PËRLLOGARITJES SË VLERËS SË PAGESËS SË MBETUR DHE AFATET E PAGESËS SË PRIVATIZIMIT TË OBJEKTEVE TË ISH-NDËRMARRJEVE BUJQËSORE

Në mbështetje të nenit 100 të Kushtetutës dhe të pikës 3, të nenit 9, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, me propozimin e ministrit të Bujqësisë dhe Zhvillimit Rural dhe të ministrit të Financave, Këshilli i Ministrave

VENDOSI:

1. Qëllimi i këtij vendimi është të përcaktojë dokumentacionin, mënyrën e përllogaritjes së vlerës së pagesës së mbetur dhe afateve të shlyerjes së saj për objektet e ish-ndërmarrjeve bujqësore, për të cilat ka filluar procesi i privatizimit nga ish-Agjencia Qendrore e Ristrukturimit dhe Privatizimit të Ndërmarrjeve Bujqësore.
2. Ky vendim nuk zbatohet dhe procesi i privatizimit nuk kryhet, kur:
a) objekti është shembur dhe nuk ekziston;
b) objekti apo trualli nën objekt janë pjesë e një procesi gjyqësor, deri në marrjen e vendimit të formës së prerë.
3. Procedura për përfundimin e procesit të privatizimit të objekteve të ish-ndërmarrjeve bujqësore, për të cilat ka filluar ky proces, fillon vetëm me paraqitjen e kërkesës me shkrim nga subjektet e interesuara pranë Ministrisë së Bujqësisë dhe Zhvillimit Rural. 
4. Kërkesa përmban identitetin e kërkuesit, të dhënat e objektit për të cilin kërkohet përfundimi i procesit të privatizimit, kopje të kontratës së shitjes (nëse ka), mandate të pagesave të vlerës së plotë apo të pjesshme të privatizimit (nëse ka).
5. Dokumentacioni i kërkuar për përfundimin e  procesit të privatizimit për objektet e përmendura në shkronjën “a”, të pikës 1, nenit 4, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, është, si më poshtë vijon:
a) akti i miratimit të privatizimit për objektin;
b) pasqyra nr. 2 për gjendjen faktike dhe llogaritjen e vlerës së privatizimit;
c) kontrata e shitjes së objektit/truallit;
ç) genplani apo planimetria e objektit/truallit;
d) mandatet e pagesës së vlerës së plotë të objektit/truallit.
6. Dokumentacioni i kërkuar për përfundimin e  procesit të privatizimit për objektet e përmendura në shkronjën “b”, të pikës 1, nenit 4, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, është, si më poshtë vijon:
a) akti i miratimit të privatizimit për objektin;
b) pasqyra nr. 2 për gjendjen faktike dhe llogaritjen e vlerës së privatizimit;
c) kontrata e shitjes së objektit apo truallit;
ç) genplani apo planimetria e objektit/ose truallit;
d) pagesat pjesore të kryera.
7. Dokumentacioni i kërkuar për përfundimin e  procesit të privatizimit për objektet e përmendura në shkronjën “c”, të pikës 1, nenit 4, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, është, si më poshtë vijon:
a) akti i miratimit të privatizimit për objektin;
b) pasqyra nr. 2 për gjendjen faktike dhe llogaritjen e vlerës së privatizimit;
c) genplani apo planimetria e objektit;
ç) pagesat e kryera.
8. Dokumentacioni i kërkuar për përfundimin e procesit të privatizimit për objektet e përmendura në shkronjën “ç”, të pikës 1, nenit 4, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, është, si më poshtë vijon:
a) akti i miratimit të privatizimit për objektin;
b) pasqyra nr. 2 për gjendjen faktike dhe llogaritjen e vlerës së privatizimit;
c) genplani apo planimetria e objektit;
ç) pagesat pjesore të kryera.
9. Dokumentacioni i kërkuar për përfundimin e procesit të privatizimit për objektet e përmendura në shkronjën “d”, të pikës 1, nenit 4, të  ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”, është, si më poshtë vijon:
a) akti i miratimit të privatizimit për objektin;
b) akti i dorëzimit;
c) pagesa e kryer;
ç) genplani apo planimetria e objektit.
10. Për objektet, për të cilat janë shpalluar debitorë poseduesit aktualë, procesi i përfundimit të privatizimit vijon me pagesën e vlerës së plotë të objektit, sipas vlerës fillestare të kontabilizuar. Arkëtimi i pagesave të kësteve të mbetura nga vlera e privatizimit të objektit/truallit bëhet 100% në lekë. 
11. Debitorët privatë, për objektet ndërtimore të kontabilizuara, sipas vendimit nr. 403, datë 15.8.1994, të Këshillit të Ministrave, “Për arkëtimin e detyrimeve financiare në ndërmarrjet në varësi të Agjencisë Qendrore të Ristrukturimit dhe Privatizimit të NB-ve”, shlyejnë detyrimet, sipas parashikimit në pikën 1, të këtij vendimi.
12. Afati i pagesës së vlerës së kësteve të mbetura pa paguar është 30 (tridhjetë) ditë nga momenti i marrjes së faturës për arkëtim të lëshuar nga ministria përgjegjëse për bujqësinë.
13. Të ardhurat e përfituara nga ky proces kalojnë në buxhetin e shtetit.
14. Kur Agjencia Rajonale e Ekstensionit Bujqësor, në territorin e së cilës ndodhet objekti, nuk e administron praktikën e privatizimit apo mungojnë akte ose dokumente, Ministria e Bujqësisë dhe Zhvillimit Rural pranon dokumentacionin origjinal nga subjekti i interesuar. Subjekti paraqet deklaratë noteriale, nëpërmjet së cilës merr përsipër përgjegjësinë për origjinalitetin dhe vërtetësinë e dokumentacionit të dorëzuar, që nuk ka transferuar të drejtat tek të tretët, si dhe që titulli i pronësisë nuk është shpallur i pavlefshëm me një vendim gjyqësor të formës së prerë.
15. Gjatë kryerjes së procedurave administrative, Ministria e Bujqësisë dhe Zhvillimit Rural verifikon në Agjencinë Shtetërore të Kadastrës statusin juridik, në përputhje me parashikimet e ligjit nr. 111/2018, “Për kadastrën”, nëse objekti i privatizuar apo trualli nën objektin e privatizuar është ende në pronësi shtetërore dhe nuk ka kaluar në pronësi të të tretëve.
16. Në rastet kur konstatohet se të drejtat për objektin e privatizuar apo trualli nën objektin e privatizuar janë transferuar tek të tretët, procesi i kalimit të pronësisë realizohet në favor të tyre. Subjektet paraqesin dokumentacionin, sipas pikës 2, të nenit 8, të ligjit nr. 18/2023, “Për përfundimin e procesit të privatizimit të objekteve të ish-ndërmarrjeve bujqësore”. 
17. Për efekt regjistrimi, një kopje e kontratës dhe planvendosjes së objektit dhe truallit funksional të tij, kur është rasti, në origjinal, i përcillet drejtorisë vendore të Agjencisë Shtetërore të Kadastrës, që ushtron aktivitetin në territorin ku ndodhet objekti i privatizuar. Regjistrimi në regjistrat kadastralë bëhet pas paraqitjes së kërkesës së subjektit përfitues, në përputhje me parashikimet e ligjit nr. 111/2018, “Për kadastrën”, dhe me aktet nënligjore në fuqi. 
18. Ngarkohen ministria përgjegjëse për bujqësinë, ministria përgjegjëse për financat, ministria përgjegjëse për ekonominë dhe Agjencia Shtetërore e Kadastrës për zbatimin e këtij vendimi.

KRYEMINISTËR
Edi Rama



